“รฟท.” แจ้งผู้โดยสารย้ายรถไฟ “เหนือ-อีสาน-ใต้” 52 ขบวน ไปสถานี “กทม.อภิวัฒน์” 19 ม.ค.นี้
“รฟท.” ยืนยันมีมาตรการอำนวยความสะดวกให้กับผู้โดยสาร รองรับย้ายขบวนรถไฟทางไกล สายเหนือ ใต้ อีสาน จำนวน 52 ขบวน มาที่สถานีกลางกรุงเทพอภิวัฒน์ เปิดให้บริการอย่างเต็มรูปแบบ 19 ม.ค.66 
“รฟท.” ยืนยันมีมาตรการอำนวยความสะดวกให้กับผู้โดยสาร รองรับย้ายขบวนรถไฟทางไกล สายเหนือ ใต้ อีสาน จำนวน 52 ขบวน มาที่สถานีกลางกรุงเทพอภิวัฒน์ เปิดให้บริการอย่างเต็มรูปแบบ 19 ม.ค.66
7 ม.ค. 2566

ผู้สื่อข่าวรายงานว่า การรถไฟแห่งประเทศไทย ยืนยันมีมาตรการอำนวยความสะดวกให้กับผู้โดยสาร จากการปรับเปลี่ยนสถานีต้นทางปลายทางของขบวนรถไฟทางไกล สายเหนือ ใต้ อีสาน จำนวน  52 ขบวน มาที่สถานีกลางกรุงเทพอภิวัฒน์
ผู้โดยสารที่เดินทางด้วยขบวนรถด่วนพิเศษ รถด่วน รถเร็ว รถธรรมดา และตั๋วเดือน สามารถใช้ตั๋วโดยสารเข้าใช้บริการรถไฟฟ้าชานเมืองสายสีแดงได้โดยไม่เสียค่าใช้จ่ายเพิ่ม  ภายในระยะเวลา 1 ปี (ตามเงื่อนไขที่ระบุบนตั๋วโดยสาร)
ผู้โดยสารที่ใช้บริการขบวนรถชานเมือง สามารถใช้ตั๋วเดือนเข้าใช้บริการรถไฟฟ้าชานเมืองสายสีแดง โดยไม่เสียค่าใช้จ่ายเพิ่ม (ตามเงื่อนไขที่ระบุบนตั๋วโดยสาร)
ทั้งนี้ การรถไฟฯ จะไม่มีการจำหน่ายตั๋วรถไฟทางไกลที่สถานีจตุจักร, สถานีวัดเสมียนนารี, สถานีบางเขน,  สถานีทุ่งสองห้อง,  สถานีหลักสี่,  สถานีการเคหะ  และสถานีหลักหก
อย่างไรก็ตาม การให้บริการจุดจำหน่ายตั๋วโดยสาร และจุดรอขึ้นรถไฟทางไกลที่สถานีกลางกรุงเทพอภิวัฒน์  จะเปิดให้บริการอย่างเต็มรูปแบบ ตั้งแต่ 19 มกราคม 2566 นี้ ณ บริเวณทางเข้าประตูที่ 4 และบริเวณจุดเชื่อมต่อรถไฟฟ้าสายสีแดงและรถไฟฟ้าสายสีน้ำเงิน  ชั้น G  โดยมีช่องจำหน่ายตั๋วให้บริการทั้งหมดกว่า 18 ช่อง รองรับการบริการให้กับผู้โดยสารอย่างทั่วถึง
ทั้งนี้ บริเวณจุดพักคอย เฉพาะผู้โดยสารที่มีตั๋วโดยสารรถไฟทางไกล จะสามารถรอขึ้นรถไฟทางไกลได้ภายในบริเวณโถงด้านล่างสถานี เพื่อรอขึ้นขบวนรถบนชานชาลา ก่อนเวลาขบวนรถออก 20 นาที  เมื่อขบวนรถจอดเทียบแล้ว จึงอนุญาตให้ผู้โดยสารเข้าสู่บริเวณชานชาลาได้
สำหรับจุดให้บริการชานชาลาของรถไฟทางไกล ของสถานีกลางกรุงเทพอภิวัฒน์จะอยู่ชั้นที่ 2 บริเวณประตู 4 มีจำนวน 12 ชานชาลา แบ่งออกเป็น รองรับรถไฟทางไกล จำนวน 8 ชานชาลา และรองรับระบบรถไฟชานเมืองสายสีแดง จำนวน 4 ชานชาลา